**Διεκδικώντας την Απόλυτη Δυνατότητα για Μεγαλείο**

Pathwork Guide Διάλεξη Αρ.212 / 1 Ιουνίου 1973

Χαιρετώ τους αγαπητούς, τους αγαπημένους φίλους μου, αδερφούς και αδερφές μου, γιούς και κόρες μου. Ξανά μια περίοδος εργασίας πλησιάζει στο τέλος της. Αλλά κάθε τέλος είναι μια αρχή, όπως κάθε αρχή είναι κι ένα τέλος. Αυτοί είναι οι αέναοι κύκλοι, τα κύματα της άπειρης ροής του ποταμού της ζωής. Αν βρίσκεστε εντός της ροής, θα εξελίσσεστε και θα επεκτείνεστε ολοένα και περισσότερο προς τη συμπαντική ενότητα. Αν εμποδίζετε τη ροή, θα μαζεύετε δύναμη και ενέργεια που θα εκδηλώνονται ως εμπόδια πόνου και οδύνης.

Σε κάθε αρχή και σε κάθε τέλος μιας περιόδου εργασίας δίνω κάτι σαν χάρτη ή σαν πανοραμική εικόνα της φάσης που αφήσατε πίσω σας, για να σας προετοιμάσω για την επόμενη. Αυτοί οι χάρτες σας βοηθούν να κατανοήσετε καλύτερα την πρόοδο σας. Καμία νέα φάση δεν μπορεί να υπάρξει χωρίς την προηγούμενη. Δεν μπορείτε να παραλείψετε κανένα βήμα. Χρόνο με το χρόνο της συνεργασίας μας, αυτοί οι χάρτες έχουν αποδειχθεί ακριβείς και επίκαιροι για τους περισσότερους από εσάς, ενώ κάποιοι άλλοι μπορεί να σας φτάσουν αργότερα. Αλλά αυτό είναι εντάξει. Πάντα, βέβαια, μερικοί φοβούνται και αντιστέκονται τόσο πολύ ώστε εμποδίζουν εσκεμμένα την πρόοδό τους και τη φυσιολογική κίνηση και ως εκ τούτου βιώνουν περιττό φόβο και πόνο. Αλλά σε γενικές γραμμές, αυτός είναι ο τρόπος με τον οποίο συνεργαζόμαστε.

Στην έναρξη αυτής της περιόδου εργασιών είχα ανακοινώσει ότι ο χειμώνας θα είναι από την αρχή αφιερωμένος στην «εργασία μεταμόρφωσης». Η μεταμόρφωση της αρνητικής συνείδησης και ενέργειας μπορεί να πραγματοποιηθεί όταν θα επιτρέψετε στις αρνητικότητές σας να βγουν στην επιφάνεια ώστε να τις αποδεχτείτε και να αναλάβετε πλήρως την ευθύνη τους. Μια αόριστη και γενική αντίληψη των καταστροφικών και κακών προθέσεων δεν αρκεί για να πραγματοποιηθεί το μεταμορφωτικό έργο. Οι αρνητικότητες πρέπει να εξεταστούν πλήρως, σε όλες τους τις λεπτομέρειες. Πρέπει να έχετε ξεπεράσει το φόβο σας και την ντροπή σας γι’ αυτές. Πρέπει να έχετε σταματήσει να τις κρύβετε, να τις καμουφλάρετε ή να τις κουκουλώνετε. Πρέπει να έχετε παραιτηθεί από την υπερβολική ενοχοποίηση του εαυτού σας. Αυτό που χρειάζεται είναι να παραδεχτείτε, απλά και ειλικρινά, τη δύναμη των μοχθηρών συμπεριφορών σας και όλες τις μικροσκοπικές λεπτομέρειές τους. Μόνο αυτή η διαδικασία θα σας απελευθερώσει. Ωστόσο, η διαδικασία δεν είναι ούτε νοσηρή, ούτε αυτοαναιρετική.

Μερικοί από εσάς μπορεί να συνεχίζετε να αναρωτιέστε γιατί είναι απαραίτητο να δίνει κανείς τόσο μεγάλη έμφαση στο αρνητικό προκειμένου να φτάσει στην αληθινή πνευματικότητα. Μερικοί από εσάς μπορεί να έχετε δοκιμάσει άλλες προσεγγίσεις, ελπίζοντας να παρακάμψετε αυτό το εξαιρετικά δυσάρεστο καθήκον. Αλλά δεν μπορούν να δοθούν πραγματικές λύσεις, ούτε μπορεί να γίνει ενσωμάτωση με άλλο τρόπο.

Έχετε αρχίσει να συλλέγετε τους καρπούς που απέδωσε η σκληρή εργασία σε αυτή την αρχικά δυσάρεστη φάση. Κάποιοι από εσάς κατάφεραν το περασμένο έτος, μετά από επίπονη εργασία πάνω στην αρνητικότητα, να μεταμορφωθούν πραγματικά. Η ίδρυση του Κέντρου βοήθησε σε μεγάλο βαθμό αυτή τη συγκεκριμένη πλευρά της εργασίας.

Οι φάσεις της μεταμόρφωσης δεν είναι ακριβώς διαχωρισμένες. Συμπίπτουν. Σε μια περιοχή μπορεί να έχετε αντιμετωπίσει τις αρνητικές πλευρές σας, να έχετε απομακρύνει τα εμπόδια και να είστε έτοιμοι για την εργασία της μεταμόρφωσης, ενώ σε άλλες περιοχές υπάρχει σοβαρή παραμόρφωση και καταστροφικές τάσεις που δεν τις έχει αγγίξει ακόμα η συνειδητή επίγνωση. Σε άλλες περιοχές έχετε εξαγνιστεί εντελώς και είστε καθαροί και ελεύθεροι. Γι΄ αυτό είναι τόσο δύσκολο να κρίνει κανείς αν έχει ή δεν έχει εξαγνίσει τον εαυτό του εντελώς. Μόνο η απόλυτη αφοσίωση, η προσοχή, η επίγνωση και η ετοιμότητά σας να απορρίψετε τους ευσεβείς πόθους σας και να συγκρατήσετε την υπερηφάνεια σας θα σας προστατέψουν από την ψευδαίσθηση και τον πόνο της απογοήτευσης.

Ο συγκεκριμένος τρόπος εργασίας σε αυτό το μονοπάτι σας προσφέρει εξαιρετική προστασία. Η εγγύτητα που έχετε αναπτύξει, η βαθιά γνώση του εαυτού σας την οποία μοιράζεστε μεταξύ σας, η οξυδέρκεια που όλο και αυξάνεται σε πολλούς από εσάς ως αποτέλεσμα της προόδου σας, η μεγαλύτερη ειλικρίνεια και το θάρρος που γίνονται δεύτερη φύση σας, όλα αυτά, είναι απαραίτητη βοήθεια. Μπορείτε να χρησιμοποιήσετε ένα σημαντικό κριτήριο αυτού του μονοπατιού για να προσδιορίσετε την κατάστασή σας: Τι σας λένε οι εκδηλώσεις της ζωής σας; Πόσο πλούσια και γεμάτη είναι η ζωή σας; Πόσο πιο ανοιχτοί είστε στη χαρά, τη γαλήνη και την αφθονία; Πόσο λιγότερο φοβάστε και διστάζετε να βρείτε τις βαθύτερες περιοχές του εσώτερου εαυτού σας και να εκτεθείτε σε αυτές; Όταν συναντάτε εσωτερικά εμπόδια σε παροδικές κρίσεις, σε τι βαθμό μπορείτε να τα ξεπεράσετε για να ανακαλύψετε πλήρως τον εαυτό σας; Όταν θέτετε αυτά τα ερωτήματα με ειλικρίνεια, αυτά θα σας οδηγήσουν στην αλήθεια που σχετίζεται με την πρόοδό σας. Θα σας πουν αν κάπου έχετε κολλήσει, αν έχετε εξαπατήσει τον εαυτό σας με την ελπίδα ότι μπορείτε να αποφύγετε να αντιμετωπίσετε κάποια δυσάρεστα εσωτερικά θέματα.

Σε γενικές γραμμές, όλοι έχετε κάνει ένα μακρύ ταξίδι από το περασμένο έτος. Είστε σε ένα διαφορετικό εσωτερικό χώρο και το ξέρετε αυτό. Πολλοί από εσάς διαπιστώνετε για πρώτη φορά ότι συνδέεστε με έναν τρόπο που δεν πιστεύατε ότι μπορούσατε να συνδεθείτε και που αμφιβάλατε ότι πράγματι υπάρχει, παρ’ όλο που μπορεί να επαναλαμβάνατε τα λόγια που ακούγατε από μένα τόσα χρόνια. Πολλοί από εσάς πιστεύουν αληθινά και βαθιά για πρώτη φορά ότι τα εσωτερικά προβλήματά τους μπορούν πράγματι να επιλυθούν και ο προβληματικός εαυτός μπορεί να γίνει υγιής, ολοκληρωμένος και ζωτικά ανανεωμένος. Ο αριθμός των φίλων μου που φτάνει σε αυτό το στάδιο αυξάνεται σταθερά και εκείνοι με τη σειρά τους θα βοηθήσουν να μετουσιωθεί η ενέργεια των νέων φίλων που συμμετέχουν σε αυτό το μονοπάτι. Η ορμή, το θάρρος, η πίστη, οι αποδείξεις και η πεποίθησή σας είναι συνιστώσες ζωτικής σημασίας που επηρεάζουν όσους βρίσκονται στο περιβάλλον σας και παρακολουθούν αυτό που σας συμβαίνει.

Όταν φτάσετε σε κάποια στάδια για τα οποία μέχρι πρότινος είχατε ακούσει μόνο από περιγραφές, θα αποκτήσετε θάρρος για να πάτε πιο βαθιά, σε στρώματα όπου το κακό εξακολουθεί κρύβεται. Υπάρχει πάντα μια σπειροειδής διαμόρφωση, επίπεδο με επίπεδο, έως ότου οι κύκλοι της σπείρας γίνουν ολοένα και μικρότεροι. Καθώς μικραίνουν και σταδιακά συγκλίνουν σε ένα σημείο, η διαδρομή γίνεται όλο και πιο απλή. Η απλότητα στην τελική στροφή της σπείρας είναι η αγάπη. Αυτή η απλότητα δεν σημαίνει πολλά όταν οι κύκλοι της σπείρας εξακολουθούν να είναι μεγάλοι. Τότε τα πάντα περιπλέκονται από την πολλαπλότητα του διαχωρισμού του εγώ από την ενότητα. Σε αυτή την κατάσταση της χωριστικότητας, η λέξη «αγάπη» είναι κενή από συναισθήματα και βιώματα, είναι απλά μια δημοφιλής λέξη. Το χειρότερο είναι ότι είναι μια κακομεταχειρισμένη λέξη και όταν κάποιος μιλάει για αγάπη εννοεί διάφορα πράγματα που έχουν μικρή ή καμία σχέση με την πραγματική αγάπη. Όταν βιώσετε πλήρως την εσωτερική έννοια της αγάπης, θα ξέρετε ότι αυτή η λέξη περιέχει τα πάντα.

Για να ανακεφαλαιώσω συνοπτικά: Κάποιες προηγούμενες φάσεις της εργασίας μας αφορούσαν στην ικανότητά σας να αντιμετωπίσετε αρνητικές συμπεριφορές, σφάλματα, στρεβλώσεις, καταστροφικότητα και οτιδήποτε δεν ήταν εξαγνισμένο. Η περασμένη χρονιά ήταν η αληθινή αρχή της μετατροπής των αρνητικών υποστάσεων (και της ενέργειας και της συνείδησης) σε θετικές υποστάσεις. Και οι δύο αυτές πλευρές της εργασίας, φυσικά, θα συνεχίσουν. Η δεύτερη φάση που τώρα γίνεται ολοένα και πιο εφικτή, θα σας οδηγήσει να διεκδικήσετε: Να διεκδικήσετε τον πλήρη, απόλυτο και μοναδικό εαυτό σας, το κρυμμένο μεγαλείο σας. Το αποψινό θέμα είναι η διεκδίκηση όσων είναι πραγματικά δικά σας.

Σε μια πρόσφατη διάλεξη περιέγραψα κάποιες τυπικές εκδηλώσεις των καταστάσεων και των βιωμάτων στις οποίες ο χαμηλότερος εαυτός συγχωνεύεται με τον θείο εαυτό. Είχα παρατηρήσει ότι υπήρχαν πολλές τέτοιες εκδηλώσεις και ότι κάποιες θα τις συζητούσαμε σε κάποια άλλη φάση. Αυτή είναι μια από αυτές. Μπορεί να φαίνεται περίεργο, αλλά είναι γεγονός ότι τα ανθρώπινα όντα διστάζουν να επιστρέψουν στον εαυτό τους να γίνει αυτό που πραγματικά μπορεί να γίνει. Φυσικά, ένα υπερβολικά ανεπτυγμένο εγώ έχει διαρκώς αξιώσεις, είτε φανερά, είτε κρυφά. Αλλά όσον αφορά στο αληθινό μεγαλείο σας, είστε συνεσταλμένοι, ντρέπεστε, φοβάστε και συγκρατείτε αυτό που θα μπορούσατε να γίνετε, αυτό που αισθάνεστε πως ήδη είστε. Τι είναι αυτό το παράξενο τείχος που σας εμποδίζει να είστε αυτό που είστε, να είστε ο καλύτερος, ο σπουδαιότερος, ο σοφότερος, ο πιο γενναιόδωρος, ο πιο στοργικός, ο πιο δημιουργικός, ο πιο δυναμικός, ο πιο συνειδητός, ο πιο γενναίος, ο πιο ταπεινός εαυτός σας, με όλη την έμφυτη αξιοπρέπεια και ευγένειά του; Είστε όλα αυτά και πολλά άλλα. Έχετε τον δικό σας τρόπο που λειτουργεί το μυαλό σας, το ταλέντο σας και η ευφυΐα σας. Έχετε κάτι εντελώς μοναδικό να συνεισφέρετε στη ζωή και στη δημιουργία. Ο Θεός εκδηλώνεται μέσα σας και μέσα από εσάς με έναν ειδικό και εξατομικευμένο τρόπο, εντελώς διαφορετικό από όλων των άλλων.

Τι είναι αυτό που σας κάνει να βλέπετε τόσο δύσκολη την διεκδίκηση του μεγαλείου σας; Όταν γίνεστε ο ολοκληρωμένος εαυτός σας, με την καλύτερη έννοια της λέξης, φαίνεται ότι είστε ταυτόχρονα δύο αντίθετα: είστε μοναδικοί και ιδιαίτεροι, ενώ ταυτόχρονα δεν είστε καθόλου ιδιαίτεροι. Είστε σαν όλους τους άλλους, υπό την έννοια ότι καθένας από εσάς είναι μια εκδήλωση του θείου. Όλοι έχετε θείες ιδιότητες καθώς και ελαττώματα που τις εμποδίζουν. Τα ελαττώματα μπορεί να ποικίλουν σε ένταση και έμφαση. Μπορεί να διαφέρετε στην εξέλιξή σας, στο πόσο ανοιχτοί και πρόθυμοι είστε για να αναζητήσετε την αλήθεια. Όμως όλοι σας εκδηλώνεστε ως εγώ και πρέπει να δώσετε τον ίδιο θεμελιώδη αγώνα για να ξεπεράσετε το εγώ σας. Είστε μοναδικοί στον τρόπο με τον οποίο ο Θεός μπορεί να εκδηλωθεί μέσα από εσάς όταν αφαιρείτε τα εμπόδια, όταν επιτρέπετε στο συγκεκριμένο μεγαλείο σας να έρθει στο προσκήνιο. Όλοι είναι μια ιδιοφυία, γιατί όλοι είναι ο Θεός.

Για το μικρό εγώ που διεκδικεί την ιδιαιτερότητα, αυτά τα νέα δεν είναι καλοδεχούμενα. Το μικρό εγώ θέλει να είναι ανώτερο, να είναι πάνω από όλους τους άλλους. Ο θείος εαυτός δεν έχει τέτοιες απαιτήσεις. Αυτό που εμποδίζει το αληθινό μεγαλείο σας να κυλήσει προς τα έξω είναι οι διεκδικήσεις του μικρού εγώ που θέλει να υψώνεται πάνω από τους άλλους, που χρειάζεται τον θαυμασμό, που έχει την ανάγκη να συγκρίνεται, να ανταγωνίζεται και να υποτάξει τους άλλους για να αποδείξει ότι είναι ανώτερο. Αυτό είναι το συγκεκριμένο κακό που πρέπει να διώξετε. Το συγκεκριμένο κακό φέρνει ένα κουτί της Πανδώρας γεμάτο με πολλές άλλες συμπεριφορές που προκαλούν ντροπή, βάσανα και πολλά άλλα καταστροφικά και κακά μοτίβα.

Μπορείτε κάλλιστα να πείτε: «Επιθυμώ να είμαι κάτι περισσότερο από ότι είναι οι άλλοι μόνο και μόνο επειδή νιώθω ότι είμαι κάτι λιγότερο από το τίποτα». Όμως τι θα λέγατε να προσπαθούσατε να αντιστρέψετε αυτή την υπόθεση; Θα αισθανόσαστε πράγματι ότι είστε κάτι λιγότερο από το τίποτα αν δεν είχατε την ανάγκη να είστε τόσο ανώτεροι; Τολμώ να πω πως όχι. Θα ήσασταν φθονεροί, ζηλιάρηδες, μικροπρεπείς, ιδιοτελείς, κακόβουλοι, χειριστικοί, κακεντρεχείς και θα αρνιόσαστε τον θείο εαυτό των άλλων (με λίγα λόγια, δεν θα είχατε αγάπη) αν δεν επιθυμούσατε να τοποθετήσετε τον εαυτό σας πάνω από τους άλλους; Η θεία συνείδησή σας και η θεία συνείδηση των άλλων δεν συγκρούονται ποτέ. Μόνο το εγώ μέσα στη χωριστικότητά του συγκρούεται εξαιτίας της τύφλωσης και του περιορισμού του. Το εγώ δεν είναι ενιαίο, είναι διαιρημένο και συχνά βρίσκεται σε σύγκρουση και αντίφαση. Η θεία συνείδηση μέσα σας είναι Ένα. Ο θείος εαυτός δεν πιέζει για αναγνώριση. Αναγνωρίζει τον εαυτό του και του είναι επαρκής.

Ένα άλλο εμπόδιο για την υλοποίηση της απόλυτης και μοναδικής ομορφιάς σας, του μεγαλείου και της ιδιοφυίας σας, είναι ο φόβος ότι μέσα σας εξακολουθεί να υπάρχει κάτι κακό. Κάθε φόβος είναι τελικά αυτός ο φόβος. Όταν κάποιος αρνείται την αληθινή φύση αυτού του φόβου και την προβάλλει στους άλλους αρχίζουν να εκδηλώνονται εξωτερικά γεγονότα που φαίνεται να δικαιολογούν το φόβο που έχει κάποιος για τους άλλους. Όσο περισσότερο πλησιάζετε στο να ξεπεράσετε το φόβο, τόσο περισσότερο θα πρέπει να βλέπετε τον εαυτό σας και να ξεπεράσετε το δισταγμό σας να το κάνετε αυτό. Ο φόβος δημιουργεί ένα τεράστιο τείχος και είναι πολύ μεγαλύτερο εμπόδιο από ότι είναι το ίδιο το κακό. Το έχω πει πολλές φορές αυτό. Αυτό το είδος του φόβου έχει μεγάλη σχέση με την επιθυμία κάποιου να εξυψωθεί και να λάμψει στα μάτια των άλλων. Η διεκδίκηση του μικρού εγώ, μεταφρασμένη σε λέξεις, φωνάζει: «Θαυμάστε με! Είμαι πολύ καλύτερος από εσάς! Αγαπήστε με γι’ αυτό το λόγο!» Κάτι που, φυσικά, είναι απόλυτη ανοησία.

Ο φόβος για το κακό που υπάρχει μέσα σας είναι περιττός, επειδή το κακό έχει ήδη παραμορφώσει την ομορφιά και την αγάπη. Ο διάβολος που κατοικεί μέσα σε όλους ήταν αρχικά ένας άγγελος. Πώς μπορείτε να αντιμετωπίσετε αυτόν τον διάβολο; Όλοι έχετε σημειώσει σημαντική πρόοδο σε αυτόν τον τομέα. Αποκαλύπτετε, εκθέτετε, παραδέχεστε, αναγνωρίζετε, αναλαμβάνετε την ευθύνη σε όλο και μεγαλύτερο βαθμό. Αυτός είναι ο λόγος που γίνονται μεταμορφώσεις και επιλύονται τα πιο βαθιά, τα πιο επίμονα προβλήματα με όλο και μεγαλύτερη συχνότητα. Όμως εκεί που εξακολουθεί να υπάρχει φόβος, την ευθύνη την έχει, εν μέρει, η υπερηφάνεια του εγώ. Η υπερηφάνεια του εγώ είναι συνδεδεμένη με την άγνοια της φύσης του διαβόλου που υπάρχει μέσα σας. Δεν πιστεύετε μόνο ότι αυτός ο διάβολος είναι ο τελικός και πραγματικός εαυτός σας, αλλά πιστεύετε επίσης ότι το διαβολικό μέρος του εαυτού σας είναι κάτι ουσιαστικά ξένο κι όχι θείο. Αυτή είναι η άγνοια.

Θα ήθελα να σας καλέσω τώρα, φίλοι μου, να κάνετε χώρο στη συνείδησή σας για την ιδέα ότι αυτός ο διάβολος, με όλη τη σκληρότητά του, την κακία, την ανεντιμότητά, την μικροπρέπεια, το μίσος και το φόβο του, είναι ουσιαστικά ένας άγγελος. Αλληγορικά και συμβολικά, ο Εωσφόρος ήταν ένας άγγελος του φωτός. Μετατράπηκε στον Σατανά. Είναι το καθήκον της εξέλιξης όλων των διαχωρισμένων όντων να πραγματοποιήσουν μια νέα μεταμόρφωση: Από Σατανάς να γίνουν Εωσφόρος, από σκοτάδι να γίνουν φως. Αυτή η διαδικασία λαμβάνει χώρα εντός της ψυχής σας, φίλοι μου.

Ο διάβολος είναι ο φόβος σας. Ο φόβος είναι η ενοχή για τους γεμάτους με μίσος, κακόβουλους και σκληρούς τρόπους του μυαλού σας, για τα συναισθήματα που πάντα με κάποιο τρόπο εκφράζονται και σε πράξεις. Μόνο όταν αντιμετωπίσετε αυτή την ενοχή, όταν βιώσετε πλήρως τον πόνο της και δεν τον απορρίψετε αλλά τον ξεπεράσετε, μόνο τότε θα μπορέσετε να διαλύσετε την ενοχή και τον φόβο. Τότε ο άγγελος θα αποκαλυφθεί. Τότε θα γεμίσετε από ζεστασιά, αγάπη, αυτοπεποίθηση, χαρά και δημιουργικότητα. Αυτή η διαδικασία πραγματοποιείται, ξανά και ξανά, μέχρι να μεταμορφωθεί καθετί κακό. Τότε δεν θα πιστεύετε πλέον ότι χρειάζεται να εγκαταλείψετε κάτι, εκτός από τη μάχη κάθε φορά που το μυαλό σας θα θέλει ξανά να είναι αρνητικό. Η ψευδαίσθηση είναι πως νομίζετε ότι χάνετε κάτι. Έχω μιλήσει συχνά για το πόση ενέργεια είναι παγιδευμένη μέσα στο κακό. Μια ενέργεια που δεν θέλετε να τη στερηθείτε, παρ’ όλο που κάνετε ό,τι μπορείτε για να την συνθλίψετε και να την αρνηθείτε στην παρούσα κατάστασή της. Όταν περάσετε από τη διαδικασία της αληθινής υπέρβασης του κακού, θα κερδίσετε όλη τη δυναμική ζωτικότητα που είχατε απενεργοποιήσει προκειμένου να αποφύγετε το κακό. Δεν χάνετε τίποτα. Το κέρδος είναι τεράστιο.

Αν μπορέσετε να μάθετε να ανοίγετε διάπλατα τα χέρια σας στη συνείδησή σας, στη θετική βούλησή σας, στο διάβολο μέσα σας, στην πίστη σας και στην ατρόμητη εμπιστοσύνη προς την εσωτερική καθοδήγησή σας, στην πραγματικότητα θα διαλύσετε κάθε φόβο. Δεν θα έχετε την ψευδαίσθηση ότι θα ξεφύγετε ή θα εξαπατήσετε. Δεν ξεπερνάτε κάτι, δεν διώχνετε και δεν διαχωρίζετε τον εαυτό σας από τίποτα που υπάρχει μέσα σας. Αντιμετωπίζετε τους δαίμονές σας κατά πρόσωπο. Τότε αυτοί θα διαλυθούν και θα αποκαλυφθεί η αληθινή φύση τους. Αγκαλιάστε αυτόν τον διάβολο με τη σκέψη ότι αυτός ο διάβολος είναι άγγελος. Η δύναμη και η ζωτικότητα αυτού του διαβόλου μπορεί πράγματι, με την αλλαγή του τρόπου σκέψης και της συνείδησης, να γίνει μια λαμπερή δύναμη φωτός μιας πλούσιας και δημιουργικής ζωτικότητας, μιας αγάπης και μιας ενέργειας υπέρτατης σοφίας. Η μικροπρεπής, ζηλόφθονη και χωριστική συνείδηση του διαβόλου που διαρκώς παλεύει ενάντια στους όμορφους νόμους της ζωής, θα ανοίξει διάπλατα. Και σας λέω: όσο πιο δυνατός ο διάβολος, τόσο πιο δυνατός ο άγγελος. Γιατί η δύναμη είναι επί της ουσίας η ίδια. Επιτρέψτε σε αυτή τη σκέψη να ριζώσει μέσα σας και θα φοβάστε πολύ λιγότερο. Θα έχετε λιγότερο την τάση να κρύβεστε και να κουκουλώνεστε και να τρέμετε το δικό σας κακό ή τον δικό σας διάβολο.

Προσεγγίστε τον διάβολό σας με απόλυτο θάρρος και πίστη και δείτε μέσα από αυτό το πρίσμα τον όμορφο άγγελό σας. Αυτή είναι η εργασία της μεταμόρφωσης. Αυτή θα πραγματοποιείται όλο και περισσότερο. Κανείς δεν μπορεί να διεκδικήσει τη λαμπρότητά του, την ιδιοφυία του και την μοναδική συνεισφορά του στη ζωή αν δεν αντιμετωπίσει άφοβα και δεν αποκαλύψει τον εσωτερικό διάβολο.

Μόνο με αυτόν τον τρόπο μπορείτε να συμφιλιώσετε τις αντιθέσεις και να υπερβείτε τη δυαδικότητα. Όλες οι δυαδικότητες, όλα τα αντίθετα που αποκλείουν το ένα το άλλο και που τα συναντάτε ως εμπόδια, είναι ένα σημάδι ότι εξακολουθείτε να είστε διχασμένοι. Είστε αποσχισμένοι από τη βαθύτερη συνείδησή σας. Έχετε αποσχιστεί εξαιτίας του φόβου, της υπερηφάνειας, της επιθυμίας σας να γίνει το δικό σας, της άγνοιας, της απληστίας και του μίσους σας. Αυτές οι πλευρές σας μπορούν να αντιστραφούν. Ο φόβος μετατρέπεται σε πίστη και εμπιστοσύνη. Η υπερηφάνεια μετατρέπεται σε ταπεινότητα. Η επιθυμία να γίνει το δικό σας μετατρέπεται σε μια εύπλαστη και ελαστική υποχωρητικότητα, μια συμπεριφορά που συμβαδίζει με τα πράγματα, και τέλος, μια εξαιρετικά συντονισμένη ευελιξία ώστε να συμβαδίζετε με το ρυθμό της ζωή σας. Η άγνοια μετατρέπεται σε επίγνωση, αντίληψη, κατανόηση και σοφία. Η απληστία μετατρέπεται σε μια ιδιαίτερη εμπιστοσύνη που σας επιτρέπει να απλώσετε το χέρι σας και να ξέρετε ότι υπάρχει αφθονία για σας, με κάθε δυνατό τρόπο. Και θα έχετε αφθονία, έτσι ώστε η απληστία θα σας είναι εντελώς περιττή. Πιο σημαντικό: το μίσος σας θα μετατραπεί στη δύναμη της αγάπης σας.

Κανείς δεν βρίσκει τη γαλήνη, την εσωτερική ικανοποίηση, τη χαρά, την πληρότητα, την ασφάλεια και την εγγενή ιδιοφυία για να συμβάλει στη δημιουργία αν δεν αφοσιωθεί σε ένα σκοπό πέραν του εαυτού του. Αυτό δεν είναι ένα θεραπευτικό τέχνασμα. Δεν πρέπει να πιέσετε τον εαυτό σας να αφοσιωθεί υποχρεωτικά και να είναι ανιδιοτελής ώστε να σφύζει από υγεία και να ζει ικανοποιημένος. Όμως αυτό είναι κάτι που πρέπει να το κατανοήσετε πλήρως και να το χρησιμοποιήσετε ως μια ακόμη ένδειξη για το πού βρίσκεστε.

Για άλλη μια φορά πρέπει να παραδεχτείτε ειλικρινά αν εξακολουθείτε να βλέπετε την ικανοποίηση στη ζωή ως μια εντελώς εγωιστική και ιδιοτελή ασχολία όπου τα πάντα υποτίθεται πως πρέπει να προσαρμόζονται για να σας ταιριάζουν. Αν διερευνήσετε τις φαντασιώσεις σας σχετικά με αυτό το θέμα, θα δείτε ακριβώς πού βρίσκεστε. Είναι σημαντικό να είστε σε αυτό, όπως και σε όλα τα άλλα θέματα, απόλυτα ειλικρινείς. Αν δείτε ότι ακόμα δεν έχετε την αληθινή επιθυμία μέσα σας να υπηρετήσετε έναν μεγαλύτερο σκοπό, να ξεχάσετε, τουλάχιστον κάποιες στιγμές, το μικρό, ατομικό συμφέρον σας για χάρη μεγαλύτερων ζητημάτων, τότε θα συνειδητοποιήσετε τη μοναξιά σας, το πόσο αποσυνδεδεμένοι είστε, τον φόβο σας, την ενοχή και την αδυναμία σας να αντιληφτείτε τα ταλέντα σας.

Θα πρέπει να ξέρετε ότι έχετε την εγγενή ικανότητα να είστε ανιδιοτελείς, αλλά ότι το μικρό εγώ σας ανατρέπει αυτή τη φυσική κατάσταση. Ίσως να κρατιέστε ακόμα από τις παρανοήσεις που θα σας αποτρέψουν από το να θελήσετε να πάτε πέρα από τον εαυτό σας. Ίσως να πιστεύετε ότι η αφοσίωση σε ένα σκοπό πέραν του μικρού εγώ σας συνεπάγεται μαζοχιστικά βάσανα και στερήσεις, φτώχεια και απογοήτευση και ακύρωση της προσωπικής σας ικανοποίησης και των αναγκών σας. Στην ακρίβεια, συμβαίνει ακριβώς το αντίθετο. Μόνο όταν μπορέσετε να προσφέρετε αληθινά στη δημιουργία, όταν συμβάλετε με τον δικό σας μοναδικό τρόπο με ένα πνεύμα ανιδιοτέλειας, μόνο τότε μπορείτε να αισθανθείτε ότι δικαιούστε να είστε ολοκληρωμένοι και να βιώσετε την αφθονία με όλους τους τρόπους. Εάν έχετε αναστολές και διστάζετε να διεκδικήσετε την πλήρη έκφραση του εαυτού σας, θα ήταν σκόπιμο να δείτε τον εγωισμό σας και την έλλειψη ενδιαφέροντος που έχετε να συμβάλετε στο σύμπαν. Μπορεί να κρύψετε αυτή την αναστολή πίσω από μια ψευδή ανιδιοτέλεια που ίσως στην πραγματικότητα να είναι πιο εγωιστική από τον φανερό εγωισμό. Μπορεί να είναι μέρος της μάσκας σας, της ανάγκης σας να φαίνεστε καλοί στα μάτια των άλλων.

Πολλοί από εσάς έχετε αρχίσει να αφιερώνετε τον εαυτό σας σε ένα μεγαλύτερο σκοπό. Είναι μια οργανική διαδικασία που εξελίσσεται καθώς αντιμετωπίζετε τον ιδιοτελή καιροσκοπισμό και την ματαιοδοξία του μικρού εγώ σας. Μπήκατε σε μια πιο εξελιγμένη κατάσταση και τώρα αισθάνεστε την ικανοποίηση που προέρχεται από τη συνεισφορά σας στη δημιουργία ή από την υπηρεσία σας σε έναν πνευματικό σκοπό. Μπορεί να μην έχετε συνδέσει τη γαλήνη, τη χαρά, την ελευθερία και τη δημιουργικότητα σας που έχουν αυξηθεί με το γεγονός ότι έχετε μεγαλύτερο ενδιαφέρον να προσφέρετε κάτι από τον εαυτό σας προκειμένου να βοηθήσετε και άλλες ψυχές να προχωρήσουν προς υψηλότερες καταστάσεις εσωτερικής αλήθειας. Ίσως αν κάνετε αυτή τη σύνδεση τώρα να σας ενθαρρύνει ακόμα περισσότερο να πάτε προς τη σωστή κατεύθυνση.

Για άλλη μια φορά μπορούμε να παρατηρήσουμε δύο κύκλους, έναν φαύλο κι έναν αβλαβή. Όταν παραμένετε στο φόβο και κρύβεστε από το κακό που υπάρχει μέσα σας, δεν μπορείτε να διεκδικήσετε τον ολοκληρωμένο, υπέροχο και απαλλαγμένο από τον εγωισμό εαυτό σας. Παραμένετε εγωιστές και ενδιαφέρεστε μόνο αρνητικά για τα συμφέροντα του μικρού εγώ, για τα μικροπρεπή πλεονεκτήματα του και είστε απρόθυμοι να προσφέρετε στη ζωή. Έτσι γίνεστε όλο και πιο φτωχοί, δυστυχισμένοι, πικραμένοι και νομίζετε ότι δικαιολογείστε για όσα παρακρατείτε κι έτσι δεν προσφέρετε τίποτα. Και ο φαύλος κύκλος συνεχίζεται.

Καθώς μετατρέπετε τον φαύλο κύκλο σε αβλαβή, σχεδόν άθελά σας θα οδηγηθείτε με φυσιολογικό τρόπο προς μια συμπεριφορά ανιδιοτελούς προσφοράς. Αυτό δεν είναι μια συναισθηματική υποχώρηση στις νευρωτικές και νοσηρές απαιτήσεις. Είναι αληθινή προσφορά. Και προσφέροντας στους άλλους δεν μπορείτε να αποφύγετε να προσφέρετε στον εαυτό σας. Γιατί στην πραγματικότητα, όπως θα μαθαίνετε όλο και περισσότερο, η στάση σας προς τον εαυτό σας δεν μπορεί να διαφέρει από τη στάση που έχετε προς τους άλλους, και το αντίστροφο. Έτσι, όταν προσφέρετε σε ένα μεγαλύτερο σκοπό αυτό σας πλουτίζει πολύ περισσότερο από όσο μπορείτε να φανταστείτε. Δεν μπορείτε να εξαπατήσετε τη ζωή. Η ζωή σας λέει την αλήθεια και για αυτό το ζήτημα και για άλλα.

Η προσφορά σε ένα σκοπό πέραν του μικρού εγώ είναι η υπέρτατη ικανοποίηση. Αν το στερήσετε αυτό από τον εαυτό σας δεν θα νιώσετε ποτέ γαλήνη, χαρά, ικανοποίηση, αυτοεκτίμηση και τη βαθιά αίσθηση ότι σας αξίζει το καλύτερο που έχει να προσφέρει η ζωή. Ο συσχετισμός είναι ακριβής: στο βαθμό που προσφέρετε στη ζωή με γενναιοδωρία και με εμπιστοσύνη το καλύτερο που έχετε, επιτρέποντας έτσι να γίνει το θέλημα του Θεού, στον ίδιο βαθμό θα αισθάνεστε το δικαίωμα να ανοίξετε διάπλατα τα χέρια σας και να λάβετε το καλύτερο που έχει να σας προσφέρει η ζωή. Στο βαθμό που είστε συγκρατημένοι μέσα στον μικροπρεπή φόβο σας ότι αυτό μπορεί να βλάψει το συμφέρον σας, στον ίδιο βαθμό συγκρατείστε από το να λάβετε τα πλούτη της ζωής. Δεν μπορεί να υπάρξει λάθος. Ένας μηχανισμός ρυθμισμένος με ακρίβεια στις βαθύτερες περιοχές της ψυχής σας λειτουργεί στην εντέλεια. Όταν η προσφορά σας στη ζωή ολοκληρωθεί τόσο ώστε να είστε πρόθυμοι να παραιτηθείτε από τις μικρές ματαιοδοξίες για χάρη της μεγαλύτερης αλήθειας, αναλαμβάνοντας την ευθύνη αυτής της αναγκαιότητας, τότε η αφθονία στη ζωή σας θα ξεπεράσει την παρούσα κατανόησή σας.

Όταν δημιουργήθηκε αυτή η ομάδα όλοι ήσασταν νησιά. Ο καθένας ενδιαφερόταν για το δικό του μικρό βάσανο, ήσασταν εντελώς αποκομμένοι από τον εσωτερικό εαυτό σας και ως εκ τούτου και από τους άλλους και από τη ζωή. Ήσασταν απρόθυμοι να προσφέρετε στη ζωή. Μόλις πρόσφατα πολλοί από εσάς διαπιστώσατε ότι αυτό εξακολουθεί να ισχύει σε κάποιο βαθμό. Αλλά κάνατε αυτή την ανακάλυψη ενώ είχατε ήδη αφοσιωθεί να προσφέρετε τον εαυτό σας σε έναν σκοπό πέρα από εσάς. Ασχολείστε με τον πιο ευγενικό σκοπό μέσα στον οποίο μπορεί να δράσει μια οντότητα: με τον εξαγνισμό και την ίαση των ψυχών. Με αυτόν τον τρόπο συμβάλετε με τον πιο ουσιαστικό τρόπο στο μεγάλο σχέδιο της εξέλιξης.

Κάθε ψυχή που πλησιάζει το όριο, που τελικά ξεπερνά αυτό το όριο, απελευθερώνει μια ανείπωτη ενέργεια ομορφιάς, σοφίας, δύναμης, αγάπης, αλήθειας και δημιουργικής επινοητικότητας καθώς εισέρχεται στο βίωμα της ενότητας, επηρεάζοντας με αυτό τον τρόπο, άμεσα και έμμεσα, άπειρες άλλες οντότητες. Απλά προσπαθήστε να καταλάβετε με μαθηματικό τρόπο πώς ωφέλησε κάθε αλλαγή της δικής σας στάσης τους γύρω σας. Κάθε στάση εποικοδομητικής προσφοράς είναι μια τεράστια, όμορφη και ζωτική δύναμη στο συμπαντικό σχήμα που επηρεάζει διαρκώς τα πάντα. Κάποτε σας είχα δώσει αυτή την αναλογία: Αν ρίξετε ένα αντικείμενο στο νερό, σχηματίζονται κυματισμοί σε κύκλους που εξαπλώνονται όλο και ευρύτερα. Αυτοί οι κυματισμοί δεν σταματούν ποτέ. Φαίνεται μόνο ότι σταματούν εκεί που τελειώνει το νερό. Όμως αν το νερό ήταν τόσο απέραντο όσο είναι το σύμπαν, αυτοί οι κυματισμοί δεν θα τελείωναν ποτέ. Έτσι, κάθε ιδέα, πρόθεση και σκέψη που σχηματίζετε, που υποκινείται από την ανιδιοτελή αφοσίωση στην συμπαντική αλήθεια, την αγάπη και την πίστη και εκφράζει μια επιθυμία να συμβάλει κανείς στη ζωή σύμφωνα με τη θέληση της Παν-Συνειδητότητας που διαπερνά κάθε ζωή, είναι ένας ατελείωτος κυματισμός που δεν σταματάει ποτέ, που η επίδρασή του συνεχίζει για πολύ καιρό αφότου θα πάψει να υπάρχει στο συνειδητό νου σας. Ενεργοποιείτε μια νέα δημιουργία, κινείτε νέες ψυχικές εκδηλώσεις που έχουν αδιάλλακτες συνέπειες για τη ζωή και για εσάς.

Ως εκ τούτου, είναι υψίστης σημασία να γνωρίζετε τις τεράστιες επιπτώσεις που έχουν οι σκέψεις σας και οι προθέσεις σας, οι θετικές καθώς και οι αρνητικές. Οι σκέψεις αγάπης προς το σύμπαν, η παράδοσή σας στη θεία δημιουργική νοημοσύνη μέσα σας, είναι το ίδιο αληθινή και αποτελεσματική με τις κακόβουλες παρακρατήσεις που κάνετε λόγω της έλλειψης εμπιστοσύνης.

Το εγχείρημα στο οποίο έχετε τώρα εμπλακεί σας δίνει μια θαυμάσια ευκαιρία να βοηθήσετε τους άλλους. Η εργασία του εξαγνισμού σας πρέπει με κάποιο τρόπο να μεταδοθεί στους άλλους. Η προσφορά σας μπορεί να πάρει πολλές μορφές. Θα το κάνετε με το δικό σας μοναδικό τρόπο. Η εσωτερική, δημιουργική νοημοσύνη σας θα πάρει τις αποφάσεις για σας, επειδή μόνο εσείς ξέρετε ποιος είναι ο πιο κατάλληλος τρόπος για να συνεισφέρετε. Αυτό που μπορείτε να προσδιορίσετε με τον συνειδητό νου σας είναι η πρόθεση, η επιθυμία να παραδώσετε τη θέλησή σας, η επιθυμία να ενεργοποιήσετε αυτό που μέσα σας είναι μεγαλύτερο από το εγώ σας, προκειμένου να αυξήσετε την ισχύ της ομάδας σας και να συνεισφέρετε στο φως που ήδη υπάρχει. Όσο πιο ειλικρινείς είστε σε σχέση με αυτό, τόσο πιο πολύ θα καθαρίσουν τα θολά νερά. Αν συνειδητοποιείτε ειλικρινά την ιδιοτέλειά σας, είστε ένα βήμα πιο κοντά στην πραγματικά ανιδιοτελή προσφορά.

Γιατί δεν μπορείτε να διεκδικήσετε το μεγαλείο σας; Επειδή ο μικρός εαυτός σας είναι σε διαρκή επαγρύπνηση για τα δικά του μικρά πλεονεκτήματα. Αυτά τα προσωπικά οφέλη μπορεί να είναι υλικά ή μπορεί να εκδηλώνονται μέσα από την υπερηφάνεια και έχουν την ανάγκη να επιδεικνύονται και να κερδίζουν τον θαυμασμό των άλλων. Έχουν την ανάγκη να φαίνονται καλύτερα από αυτό που εσείς κρυφά πιστεύετε ότι είστε. Όταν απελευθερώσετε τον εαυτό σας από αυτές τις συμπεριφορές, θα σας είναι πιο εύκολο να διεκδικήσετε τον αληθινό εαυτό σας με όλες τις ικανότητές του, τις δυνατότητές και τη μοναδικότητά του. Θα επιτρέψετε στον εαυτό σας να έχει αφθονία την οποία τώρα βιώνετε μόνο με περιορισμένους τρόπους και με το τίμημα της ενοχής. Θα σας εκτιμούν απλά επειδή πλέον δεν θα είναι αυτό ο στόχος σας. Δεν θα ντρέπεστε πια να είστε το καλύτερο που μπορείτε να είστε. Η αντίστασή σας να γίνετε το καλύτερο που μπορείτε θα χαλαρώνει καθώς θα αποσυνδέεστε από την ιδιοτέλεια, καθώς θα απελευθερώνεστε από την τσιγκουνιά με την οποία κάνετε παρακρατήσεις στη ζωή, από την κακόβουλη άρνηση να προσφέρετε και θα σταματήσετε επίσης να υποκρίνεστε και να κρύβετε το μικρό εγώ σας. Θα απαλλαγείτε από το φόβο σας για το κακό που υπάρχει μέσα σας καθώς τώρα γνωρίζετε ότι το κακό που φοβάστε εμπεριέχει την ουσία του καλού. Μέσα σε κάθε διάβολο κοιμάται ένας άγγελος που θέλει να βγει έξω.

Αν δεν είστε ταπεινοί, δεν μπορείτε να επιτρέψετε στο μεγαλείο σας να έρθει στο προσκήνιο. Αλλά μέσα στην ταπεινότητα δεν θα υπάρχει ανάγκη να περιοριστεί το μεγαλείο σας. Δεν θα υπάρχει πίεση, ούτε ανάγκη να αποδείξετε κάτι. Θα υπάρχει μόνο μια εσωτερική γνώση. Τότε θα σας είναι εντελώς αδιάφορο και θα είναι περιττό να σας αναγνωρίζουν οι άλλοι. Θα σας αναγνωρίσουν όταν πλέον δεν θα το χρειάζεστε και δεν θα επιμένετε σ’ αυτό. Το μικρό εγώ είναι αυτό που χρειάζεται αναγνώριση και δεν έχει καμία αίσθηση του μέτρου. Το μικρό εγώ είναι αυτό που ψηλαφίζει στα σκοτεινά και πολεμάει προς όλες τις λάθος κατευθύνσεις.

Αυτή η σειρά των διαλέξεων έρχεται στο τέλος της, κάτι που, φυσικά, δεν σημαίνει διακοπή της επαφής μας τώρα που το Κέντρο σας προσφέρει θαυμάσιες ευκαιρίες για εργασία. Αυτό που σας προτείνω, φίλοι μου, είναι να οραματιστείτε για τον εαυτό σας μια νέα κατάσταση μεγαλείου μέσα στην ταπεινότητα, χωρίς εγώ, χωρίς να χρειάζεται να αποδείξετε τίποτα, χωρίς να συγκρίνετε τον εαυτό σας, θετικά ή αρνητικά με τους άλλους. Οραματιστείτε τον εαυτό σας να είναι άφοβος για τα χειρότερα που υπάρχουν μέσα σας, γνωρίζοντας ότι τα χειρότερα θα μεταμορφωθούν στην πιο όμορφη, σοφή, ισχυρή δύναμη αγάπης. Τα χειρότερα που υπάρχουν μέσα σας γίνονται μικροπρεπή και επικίνδυνα όταν παραμένουν κρυφά. Όταν τα εκθέτετε, σας δίνετε η δυνατότητα να οραματιστείτε τις νέες δυνατότητές σας.

Στην επόμενη συνεδρίαση ερωτήσεων και απαντήσεων θα συζητήσουμε πολλά σημαντικά θέματα. Προετοιμάστε τις ερωτήσεις σας για δύο σημαντικά θέματα: την ανατροφή των παιδιών καθώς και την προοπτική δημιουργίας ενός καταφυγίου για ζώα και φυτά στο Κέντρο. Οι απαντήσεις θα είναι σημαντικές και για άλλα πέραν του σημερινού αντικειμένου.

Σας ευλογώ τώρα και σας λέω ξανά ότι η εργασία σας και η εξέλιξή σας είναι μια διαρκώς αυξανόμενη και όμορφη μορφή ενέργειας στον πνευματικό κόσμο. Αν μπορούσατε να δείτε την ομορφιά της θα μένατε έκπληκτοί. Αν μπορούσατε να αντιληφθείτε την αξία και τη σημασία όσων κάνει ο καθένας από εσάς θα νιώθατε βαθιά χαρά.

Και θα το μάθετε, αργά ή γρήγορα, ενώ ακόμα βρίσκεστε μέσα στο σώμα σας. Θα το βιώσετε μέσα σας και αυτό θα σας κάνει πιο ισχυρούς και πιο υπεύθυνους. Θα γίνετε πιο συνειδητά όργανα, ο καθένας με τον δικό του όμορφο, τέλειο τρόπο και ο καθένας θα είναι ένα μικρό κομματάκι που συμπληρώνει το σύνολο. Σε αυτό το σύνολο κανείς δεν λειτουργεί χωρίς τους άλλους, αλλά κάθε άτομο συνεισφέρει με τον δικό του μοναδικό τρόπο. Δεν υπάρχει καμία ανάγκη για ζήλια. Δεν είναι απαραίτητο να αποδεικνύεται ποιοι είστε. Όταν θα το γνωρίσετε αυτό, θα γνωρίσετε και το μοναδικό μεγαλείο σας, την ομορφιά και τη σοφία σας.

Η αγάπη διαπερνά όλες τις ασχολίες σας. Κάθε βήμα της διαδρομής είναι ουσιαστικό και σημαντικό. Η ζωή σας είναι πολύτιμη. Να είστε όλοι ευλογημένοι. Να είστε εν ειρήνη!